b'\n_START_ARTICLE_\nRaket\xc5\xb3 modeliavimas\n_START_PARAGRAPH_\nRaket\xc5\xb3 modeliavimas yra technin\xc4\x97 sporto \xc5\xa1aka. Ji prasid\xc4\x97jo 20 am\xc5\xbeiaus prad\xc5\xbeioje JAV. Ai\xc5\xa1ku, tada ji nebuvo sportas, bet daugiau ginkl\xc5\xb3 gamyba bei tobulinimas. Apie 1940 metus raket\xc5\xb3 gamyba i\xc5\xa1siskyr\xc4\x97 \xc4\xaf dvi at\xc5\xa1akas, kuri\xc5\xb3 viena sporto, o kita karin\xc4\x97. J\xc5\xb3 did\xc5\xbeiausi skirtumai \xe2\x80\x93 naudojamas kuras ir raket\xc5\xb3 dydis. Raket\xc5\xb3 modeliavime kuras da\xc5\xbeniausiai b\xc5\xabna kietas (parakas), ir raketos, saugumo sumetimais, turi mas\xc4\x97s apribojim\xc4\x85, kuris yra 1 kg. Atrodo mas\xc4\x97 nedidel\xc4\x97, bet raketos auk\xc5\xa1tis kartais siekia net 2 metrus. Tai pasiekiama naudojant ypatingai lengvas med\xc5\xbeiagas, naudojamas aviacijoje: aviacin\xc4\x99 derv\xc4\x85 ir stiklo pluo\xc5\xa1t\xc4\x85.\n_START_SECTION_\nVar\xc5\xbeybos\n_START_PARAGRAPH_\nRaket\xc5\xb3 modeliuotojai var\xc5\xbeosi tarpusavyje \xc4\xafvairiose var\xc5\xbeybose. Vis\xc5\xb3 modeliuotoj\xc5\xb3 svajon\xc4\x97 laim\xc4\x97ti Pasaulio kosminio modeliavimo \xc4\x8dempionat\xc4\x85. \xc4\x8cempionas neb\xc5\xabna vienas, j\xc5\xb3 b\xc5\xabna apie 20 d\xc4\x97l klasifikacij\xc5\xb3 gausos ir dalyvi\xc5\xb3 skirstymo \xc4\xaf am\xc5\xbeiaus grupes. Taip pat apdovanojamos ir modeliuotoj\xc5\xb3 komandos. Visos var\xc5\xbeybos vykdomos pagal tarptautinius var\xc5\xbeyb\xc5\xb3 nuostatus, bet susiklos\xc4\x8dius ypatingoms aplinkyb\xc4\x97s var\xc5\xbeyb\xc5\xb3 reng\xc4\x97jai gali juos koreguoti. Pasaulini\xc5\xb3 mast\xc5\xb3 ir dalyvi\xc5\xb3 gausos susilaukian\xc4\x8dios var\xc5\xbeybos gali trukti vis\xc4\x85 savait\xc4\x99, o Lietuvoje did\xc5\xbeiausios var\xc5\xbeybos yra Respublikin\xc4\x97s kosmini\xc5\xb3 modeli\xc5\xb3 var\xc5\xbeybos, kurios vyksta \xc5\xa0eduvos aerodrome ir trunka 2 dienas. Per metus Lietuvoje \xc4\xafvyksta 3 var\xc5\xbeybos. Be var\xc5\xbeyb\xc5\xb3 modeliuotojai dalyvauja ir \xc4\xafvairiose aviacijai skirtose \xc5\xa1vent\xc4\x97se.\n_START_SECTION_\nVarikliai\n_START_PARAGRAPH_\nVarikliai b\xc5\xabna cilindro formos. Degimo med\xc5\xbeiaga yra t\xc5\xabboje, da\xc5\xbeniausiai pagamintoje i\xc5\xa1 kartono. \xc4\xae variklio purk\xc5\xa1tuv\xc4\x85 \xc4\xafki\xc5\xa1amas degiklis, prijungtas elektros laidais prie akumuliatoriaus ar kito elektros \xc5\xa1altinio. Paleidus per degikl\xc4\xaf elektros srov\xc4\x99 degiklis u\xc5\xbesidega ir u\xc5\xbedega pagrindin\xc4\xaf parak\xc4\x85. Ugnis pereidama per purk\xc5\xa1tuv\xc4\x85 suteikia raketai keliam\xc4\x85j\xc4\x85 j\xc4\x97g\xc4\x85. Pasibaigus pagrindiniam parakui variklis nebeturi keliamosios galios, bet raketa vis dar kyla i\xc5\xa1 inercijos. Tuo metu dirba u\xc5\xbedelsimo med\xc5\xbeiaga. Raketai sustojus kilti ir pasibaigus u\xc5\xbedelsimo med\xc5\xbeiagai u\xc5\xbesidega d\xc5\xabminis parakas, kuris i\xc5\xa1meta stabdymo priemon\xc4\x99 i\xc5\xa1 raketos. Variklio atrama dedama tik galingiems varikliams, kurie d\xc4\x97l savo traukos j\xc4\x97gos gali i\xc5\xa1\xc5\xa1auti kiaurai raket\xc4\x85.'